text: Gamle fjender bliver nye venner.
  06 februar 2019 kl. 20.35
  For første gang nogensinde er Landbrug og Fødevarer og Danmarks Naturfredningsforening gået sammen. De vil flytte rundt på landbrugsjord, så der ad åre bliver 100.000 hektar mindre under plov.
  Det er ikke meget, de har holdt i hånden gennem årene, Danmarks Naturfredningsforening og Landbrug og Fødevarer, landbrugets organisation. Men det gør de nu i et udspil, der skal forberede vores natur på klimaforandringer og samtidig gøre det muligt at fortsætte med at dyrke landbrug.
  DN og LF taler om multifunktionel jordfordeling. Det noget malabariske udtryk betyder kort fortalt, at de mest følsomme områder skal tages ud af produktion eller dyrkes meget mindre intensivt end i dag. På sigt skal 100.000 hektar ud af intensiv produktion. Og landmændene skal til gengæld have mulighed for at få samlet deres jord.
  I første omgang skal det i spil i ådale, lavtliggende områder eller områder, hvor stat eller kommune har besluttet at beskytte drikkevandet med restriktioner på gødskning. Derudover skal der gøres noget ved landbrug, der ligger uhensigtsmæssigt i forhold til ammoniakfølsom natur.
  100.000 hektar jord kommer til at koste en flok jetjagere. DN og LF vil i første omgang bruge 150 millioner kroner fra tørkepakken fra sidste år. De to nye venner regner også med, at staten vil komme med finansiering og forsyningsselskaber, fonde og andre, der har en interesse i at passe på naturen.
  DN og LF lægger vægt på, at de nye projekter er rodfæstet lokalt og kommer nedefra og op.
  